Ilmari V. Helle

Ilmari Viktor Helle (19. joulukuuta 1884 Helsinki – 22. toukokuuta 1955 Helsinki) oli suomalainen Helsingissä toimineen V. W. Holmberg Oy:n (vuoteen 1969 Oy V. W. Holmbergin Jälk.) metallialan yrityksen toimitusjohtaja.
Ilmari Helteen isä oli tehtailija Viktor Wilhelm Holmberg, joka oli perustanut oman liikkeensä V. W. Holmbergin Jälk. Helsinkiin vuonna 1896. Yrityksellä oli läkki-, vaski- ja levytehdas ja se valmisti talousastioita ja teki kattopeltitöitä. Yritys toimi aluksi Ludviginkadun varrella Helsingissä, jossa sijaitsi myös tehtaan oma myymälä.
Helle kävi viisi luokkaa lyseota, opiskeli taideteollisuuskeskuskoulussa, kävi Suomen Liikemiesten Kauppaopiston iltakoulun sekä Tukholman teknillistä korkeakoulua. Hän teki opintomatkoja Ruotsiin ja Venäjälle. Hän sai käytännöllisen ammattikasvatuksen korutaonta- ja vaskisepän ammattiin isänsä liikkeessä, jonka palveluksessa hän oli siitä lähtien. Hän oli 1915–1926 liikkeen apulaisjohtajana ja hän tuli isänsä kuoltua vuonna 1926 tehtaan toimitusjohtajaksi ja 1927 myös liikkeen omistajaksi. Vuosina 1909–1938 yritys toimi Katajanokalla omissa vuonna 1913 rakennetuissa tiloissaan osoitteessa Luotsikatu 1a - Satamakatu 9, ja täällä sillä oli myös suuri autokorjaamo. Tehtaan tunnetuin tuote oli tällöin Holmbergin saumaton kahvipannu, jonka koneellisen valmistuksen Holmberg oli kehittänyt.
Helle oli yrityksen toimitusjohtajana vuoteen 1955 saakka. Hänen jälkeensä toimitusjohtajana oli Teppo Helle. Vuonna 1941 yritys muutettiin osakeyhtiöksi nimellä Oy V. W. Holmbergin Jälk. Vuodesta 1969 sen nimenä oli 1969 V. W. Holmberg Oy. Yritys teki tällöin syväveto-, puristus-, sorvaus- ja levynleikkaustöitä alihankintana metalliteollisuudelle. Toimitailat sijaitsivat osoitteessa Välitalontie 11 B, myöhemmin Koulumestarintie 22 nykyisessä Itä-Pakilassa, joka kuului vuoteen 1946 saakka Helsingin maalaiskuntaan. Yhtiöllä oli 1986 perustettu tytäryhtiö Holmtek Oy. Yhtiön jakauduttua vuonna 2000 teollista toimintaa jatkoi Itä-Pakilassa saman suvun omistama Meconet Oy.
Helle oli Helsingin Pienemmän Metalliteollisuuden Yhdistyksen perustajia, sen monivuotinen johtokunnan jäsen ja sihteeri sekä yhdistyksen kunniajäsen. Hän oli Suomen Metalliteollisuuden Työnantajaliiton hallituksen jäsenenä vuodesta 1927 sekä hallituksen valmisteluvaliokunnan jäsenenä vuodesta 1932. Lisäksi Helle oli Helsingin Käsityö- ja Tehdasyhdistyksen valtuuston jäsenenä vuodesta 1926 sekä sen työvaliokunnan jäsenenä ja varapuheenjohtajana vuodeata 1934. Hän oli Käsityö- ja Teollisuusliiton varajäsen ja puhemiesneuvoston jäsen vuodesta 1932, Helsingin Käsityö- ja Pienteollisuuden Harjoittajain Yhdistyksen johtokunnan jäsen vuodesta 1930 sekä Kotimaisen Työn Liiton hallituksen jäsen 1931–1934 ja kolmas puheenjohtaja 1932. Vuodesta 1927 lähtien Helle toimi Helsingin kaupungin ammattioppilaslautakunnan metallialan kisällinäytteiden tarkastajana sekä poikien ammattikoulun metallialan asiantuntijana.
Helle oli mukana perustamassa Voimistelu- ja Urheiluseura Katajaisia ja hän toimi seuran hallituksen jäsenenä 1926—1933, puheenjohtajana 1926 ja rahastonhoitajana 1927–1933 sekä oli seuran kunniajäsen. Suomen Voimisteluliiton talousvaliokunnan jäsenenä Helle oli 1933–1934.
Helle on haudattu Helsinkiin Hietaniemen hautausmaalle.